桃花鸂鶒
作者：張侃
朝代：宋

paragraphs: 畫工天機高，腕有萬鈞力。
把筆解寫生，妙處欠人識。
地深煙自引，雲歛望不極。
誰知只尺間，卷藏棲座側。
桃枝糝淺紅，羞带燕支色。
經時歎芳跗，數片墮晴碧。
政緣景色饒，詎忍光陰擲。
波心自在流，夕照苦見逼。
雌蜂不受影，容此雙鸂鶒。
睨目且裴回，暫收西去翼。
籠寬終難馴，水滿好脩飾。
旁人莫癡心，乘勢事箭弋。
庶幾久相忘，飛浮欣得得。
連旬暑送風，對此融胸臆。
不必形似求，枉費半圭墨。